**PETŐFI SÁNDOR ARS POÉTIKÁI**

* Petőfi a magyar romantika költője.
* Ebben a korszakban nálunk nagy szerepe volt a társadalmi-politikai kérdéseknek. Íróink, költőink fontos szerepet tulajdonítottak az irodalomnak a közvélemény formálásában.
* 1823-ban született, számos iskolában tanult, majd vándorszínésznek állt.
* Költői pályája Vörösmarty támogatásával indult. Fiatal költő korában eljátssza a parasztköltő szerepét, subában jár, pipázik, bordalokat és népies helyzetdalokat ír – ezekkel mind nagy sikert arat. A János vitéz  még tovább növeli hírnevét.
* Felesége Szendrey Júlia, akit a szülői tiltás ellenére vesz feleségül.
* 1848-ban a forradalom előkészítésében  nagy szerepet vállal. Aktívan részt vesz a szabadságharcban, 1849-ben eltűnik.

**Ars poetica: olyan alkotás, amely a költészetnek a világban betöltött helyéről, vagy egy költőnek a saját szerepéről szól (*miért ír verset, miért úgy írja, mi a célja a versekkel*).**

**Petőfi ars poeticáinak meghatározó jegyei a következők:**

* a költőnek (költészetnek) társadalmi-politikai szerepe van (vezeti a népet, világmegváltó)
* a költészet, az irodalom nem a művelt emberek kiváltsága (ezért ír közérthető verseket)
* a költő-ideál a született zseni (a költészetet nem tanulja, hanem annak születik)

xxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxx

Verselemzések

**A TERMÉSZET VADVIRÁGA:** a cím saját maga szimbóluma. Kifejezi, hogy szabadon (vadon) nőtt, vagyis hogy nem mesterséges, hanem természetes módon alakult a költészete.

*Nem verték belém tanítók / bottal a költészetet,*

*Iskolai szabályoknak /lelkem sosem engedett.*

Ebből adódik, hogy nem akar szabályoknak sem megfelelni. A romantikában az egyéniség, a tehetség volt a fő ideál, és nem a „tanult költő”. A verssel kritikusainak válaszol, akik költészetét nem találták elég kifinomultnak. Petőfi itt a zsenialitást állítja szembe a finomkodó, mesterkélt költészettel (ami akkoriban divatos volt).

**A XIX. SZÁZAD KÖLTŐI**

Ars poétikájának legkomplexebb megfogalmazása. A költő „lángoszlop”, aki a boldogulás felé vezeti a társadalmat. Az 5. versszakban az aranykor képe tűnik fel (Kánaán): a teljes demokratizmus. Petőfi kitér a költő jutalmára is (semmi), ami a messiások általános sorsa.

A versben Petőfi kiemelt szerepet szán a költőknek: vezetők, akik a jövőbe látnak. S aki nem méltó a feladathoz (csak saját sorsáról beszél), annak nincs helye a költők között. Ezzel a gondolattal a romantika új költő-ideálját írta le, aki társadalmi szerepet vállal.

**SORS, NYISS NEKEM TÉRT**

szintén a messiás-szerep áll a középpontban, egyértelmű bibliai utalásokkal. Az életcél a világ boldoggá tétele. Ezért azonban szomorú díj jár: a keresztre feszítés. A költő szimbolikusan megváltó, aki boldogan áldozza fel magát a világért.

A költemény bibliai utalásokat tartalmaz, így kapcsolódik a XIX. század költőihez is.

xxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxx

Petőfi sokat tett azért, hogy a költészet ne csak a művelt emberek kiváltsága legyen. Berzsenyi, Kölcsey vagy Vörösmarty költészete akkoriban csak kevesek számára volt érthető. Petőfi **célja az volt, hogy a költészet demokratikus legyen**: mindenki hozzájuthasson, megérthesse:

Ezzel magyarázható költeményeinek egyszerű, közérthető stílusa. Költeményeiben nem alkalmaz bonyolult versformákat, előnyben részesíti az egyszerű, népdalszerű formát. Nyelvezete közelebb áll az akkori, hétköznapi nyelvhez, mint kortársaié.  (*Befordultam a konyhára, Fa leszek, ha).* Irodalmi programját egy Arany Jánosnak írott levelében is megfogalmazta:

*„Uralkodóvá kell tenni a népet a költészetben, hogy a politikában is uralkodhasson.*

Petőfi nagysága abban van, hogy felismerte a költészet megváltozott szerepét és funkcióját, mindenki számára hozzáférhetővé és közérthetővé tette. Petőfi stílusát utána még mintegy 50 éven keresztül utánozták, s csak egy újabb költői forradalom, a szimbolisták (Magyarországon Vajda János, Reviczky Gyula, Komjáthy Jenő) fellépése zárta le ezt a korszakot.